Ved de fleste praktiserende læger i Region Nordjylland er det muligt at få sit barn vaccineret mod influenza, men nu bliver det også en mulighed på de regionale vaccinationscentre. Det sker 16. november, hvor der ifølge Region Nordjylland vil være mulighed for drop-in muligheder – altså hvor der ikke skal bestilles tid, men man blot kan møde op med sit barn. Når de to til seks årige modtager vaccinen, bliver det med den særligt udviklede næsespray udviklet og godkent til børn, som skal sprøjtes op i hvert næsebor. -	Vi vil sørge for trygge rammer og kompetent personale. Vi håber, at den øgede tilgængelighed vil gøre det nemmere at blive vaccineret, for dem der ønsker det, siger Anders Cinicola, chefkonsulent i Sundhedsplanlægning i Region Nordjylland med ansvar for vaccinationsudrulningen. Man kan se, hvor man kan få sit barn vaccineret på regionens hjemmeside . Søger flere vaccinemuligheder Det er ikke kun på vaccinationscentrene, at det skal være muligt at få sit barn vaccineret. Ifølge Anders Cinicola er Region Nordjylland også i dialog med apotekerne i regionen, hvor man kigger på muligheder for at give et endnu mere tilgængeligt tilbud. Det er Sundhedsstyrelsen og regionerne, der har besluttet, at der skal være flere muligheder for vaccination af børn, fordi tilslutningen blandt børn er mindre end i de øvrige målgrupper. Eftersom influenza kan være alvorligt og udviklike sig livstruende, har man valgt at tilbyde vaccinen til de to til seks årige for både at mindske belastningen af sundhedsvæsnet, men også for at beskytte personer, der er i øget risiko.
Der skal være bedre muligheder for, at børn mellem to og seks år kan vaccineres mod influenza. Derfor åbner Region Nordjylland yderligere op på vaccinationscentrene.